Fa ke akanya ka dilo tse di diragetseng, ke kgona go lemoga gore ke ithutile dilo tsa botlhokwa ka ntlha ya mathata a botsogo le botsofe a re ileng ra lebana le one. Sa ntlha, ga re a tshwanela go tshwarega thata mo re tlhokomologang molekane wa rona wa lenyalo. Re tshwanetse go dirisa ka botlalo nako ya fa re na le maatla gore re rate le go tlhokomela ba re ba ratang. (Mor. 9:9) Sa bobedi, ga re a tshwanela go tshwenyega thata ka dilo tse dinnye ka gonne seo se ka dira gore re se ka ra lemoga masego a mantsi a re nang le one letsatsi le letsatsi.—Dia. 15:15. Bosheng jaana fa makasine wa National Geographic o sena go gatisa mo tsebeng e e ka fa ntle setshwantsho se se kgatlhang se se bontshang kamano e e lorato e mmè a nang le yone le ngwana wa gagwe, mmadi mongwe o ne a kwalela bagatisi ba makasine ono jaana: “Setshwantsho sa mmè le ngwana se se mo tsebeng e e ka fa ntle se dirilwe ka botswerere tota. Ga ke kgone go tlhaloganya gore ke eng se se ka dirang gore motho a lebe ngwana yo montlentle yono yo dikgwedi di le robongwe fela pele ga a tsholwa e neng e le lee le lennyennye fela, go tswa foo motho yono a bo a re lee leno le tshogane fela la gola go nna selo se sentlentle jaana.”